**Joona Aleksi Saarela** (s. 7. tammikuuta 1997 Helsinki) on suomalainen jääkiekkoilija, joka pelaa Sveitsin National Leaguen SCL Tigersissa. Hän on pelannut urallaan aiemmin yhteensä 11 NHL-ottelua. Saarela on pelipaikaltaan keskushyökkääjä, mutta hän osaa pelata myös laidassa.

Ura
---

### Seuraura

#### Uran alku Lukossa

Saarela on Laitilan Jyskeen kasvatti. Hän siirtyi juniorina sittemmin Rauman Lukkoon. Kaudella 2011–2012 Saarela toimi "vuoden alaikäisenä" Lukon C-nuorten varakapteenina. Hän keräsi alkukauden SM-karsintasarjan sekä kaksi ristiinkarsintaottelua mukaan lukien 38 ottelussa ennätykselliset tehot 47+58=105, jotka oikeuttavat C-nuorten kaikkien aikojen pistepörssin kärkisijaan. Saarela voitti myös pudotuspelien maali- ja pistepörssin tehoilla 14+15=29, joilla hän rikkoi edelliskaudella Tapparan Jonatan Tanuksen tekemän C-nuorten pudotuspelien piste-ennätyksen. Saarela valittiin C-nuorten tähdistökentälliseen ja voitti sarjan parhaalle hyökkääjälle myönnettävän Sami Kapanen -palkinnon ja sarjan parhaalle pelaajalle myönnettävän Teppo Numminen -palkinnon. Hän voitti myös C-nuorten SM-pronssia.

Kauden 2012–2013 Saarela aloitti Lukon B-junioreissa, mistä hän nousi A-junioreihin, joissa Saarela voitti kauden päätteeksi SM-pronssia. Hän pelasi kauden aikana myös kolme ensimmäistä SM-liigaotteluaan. Saarela teki liigadebyyttinsä 19. helmikuuta 2013 Tapparaa vastaan. Hänet merkittiin Lukon kakkosketjun oikeaan laitaan Jarkko Kauvosaaren ja Jerry Ahtolan viereen. Saarela teki ottelussa myös liigauransa avausmaalin ja hän sai yhden syöttöpisteen. Saarelasta tuli vain 16 vuoden, yhden kuukauden ja 12 vuorokauden ikäisenä SM-liigan kaikkien aikojen toiseksi nuorin maalintekijä Aleksander Barkovin jälkeen. Toukokuussa 2013 hän teki vuoden mittaisen jatkosopimuksen Lukon kanssa. Harjoituskaudella 2013–2014 Saarela esitti lupaavia otteita, mutta runkosarjassa hän katosi kuitenkin kuvasta ja kärsi myös loukkaantumisista. Saarela pelasi SM-liigassa lopulta 12 runkosarjaottelua tehden kaksi syöttöpistettä. Hän pelasi yli puolet kaudestaan vielä Lukon A-nuorissa.

#### Siirtyminen Ässiin ja läpimurto SM-liigaan

Jokerit varasi Saarelan kaikkien aikojen ensimmäisenä KHL-varauksenaan ensimmäisellä kierroksella 30. pelaajana toukokuussa 2014. Hän siirtyi kaudeksi 2014–2015 pienellä kohulla vuoden mittaisella sopimuksella Lukon paikallisvastustaja Porin Ässiin. Lokakuussa 2014 Saarelan sopimusta jatkettiin vuodella. Hän pelasi varsinaisen tulokaskautensa SM-liigassa ja teki 51 runkosarjaottelussa tehot 6+6=12 sekä kahdessa pudotuspeliottelussa yhden syöttöpisteen. Kaudella 2015–2016 Saarela teki läpimurtonsa SM-liigassa ja oli tehoilla 20+13=33 Ässien paras maalintekijä ja jakoi sisäisen pistepörssin kolmannen sijan Niko Ojamäen kanssa. Hän jakoi koko SM-liigan maalipörssin neljännen sijan kolmen muun pelaajan kanssa.

New York Rangers varasi Saarelan kolmannella kierroksella 89. pelaajana NHL:n varaustilaisuudessa 2015. NHL:n siirtotakarajalla helmikuun 2016 lopulla seura kauppasi hänen pelaajaoikeutensa sekä vuosien 2016 ja 2017 toisen kierroksen varausvuorot Carolina Hurricanesiin vaihdossa Eric Staaliin.

#### Paluu Lukkoon ja NHL-sopimus

Kaudeksi 2016–2017 Saarela palasi vuoden mittaisella sopimuksella Rauman Lukkoon. Kesäkuussa 2016 hän teki kolmivuotisen tulokassopimuksen Carolina Hurricanesin kanssa. Ensimmäisestä kaudestaan Saarela tienaa NHL:n puolella 625 000 dollaria, toisesta kaudesta 675 000 dollaria ja kolmannesta 750 000. Farmiliiga AHL:n puolella hänen kausipalkkansa on 70 000 dollaria. Saarela kuittaa sopimuksen allekirjoitusbonuksena 277 500 dollaria. Hän harjoitteli samana kesänä vielä Lukon kanssa, mutta Saarela kuitenkin loukkaantui elokuussa ja hän oli kuusi viikkoa sivussa leikkaushoitoa vaatineen jalkavamman vuoksi. Saarela osallistui kuntouduttuaan vielä Hurricanesin harjoitusleirille, mutta palasi sen päätteeksi kauden 2016–2017 ajaksi lainalle Lukkoon. Hän oli joukkueen paras maalintekijä ja neljänneksi paras pistemies tehoilla 15+13=28. Saarelaa peluutettiin kauden aikana sekä keskellä että laidassa. Helmikuussa 2017 hän kävi jopa pelaavan kokoonpanon ulkopuolella. Lukon päävalmentaja Kari Heikkilä perusteli ratkaisua sillä, että Saarelan tulisi nostaa kokonaisvaltaisen pelaamisen tasoa.

Pari viikkoa Lukon kauden päättymisen jälkeen, maaliskuussa 2017 Saarela liittyi Carolina Hurricanesin farmijoukkueen, AHL-joukkue Charlotte Checkersin vahvuuteen. Hän onnistui maalinteossa heti AHL-debyytissään 29. maaliskuuta 2017 vieraissa Cleveland Monstersia vastaan. Saarela pääsi pisteille ensimmäisen AHL-viikkonsa jokaisessa neljässä ottelussa tehden niissä tehot 4+2=6. Hänet valittiin liigan viikon pelaajaksi. Kaikkiaan Saarela teki AHL:ssä loppukaudella yhdeksässä runkosarjaottelussa tehot 4+6=10. Viidessä pudotuspeliottelussa hän jäi ilman tehopisteitä.

#### Vuodet Carolina Hurricanesin organisaatiossa

Kauden 2017–2018 Saarela pelasi kokonaan Charlotte Checkersin AHL-joukkueessa, jossa hänen varsinainen tulokaskautensa toi 69 runkosarjaottelussa tehot 25+18=43 ja kahdeksassa pudotuspeliottelussa tehot 2+1=3. Saarela oli runkosarjassa joukkueen kolmanneksi paras maalintekijä. Myös kauden 2018–2019 Saarela pelasi lähes kokonaan Checkersissa. Hän oli joukkueen paras maalintekijä ja toiseksi paras pistemies Andrew Poturalskin jälkeen. Saarela jakoi koko AHL:n maalipörssin kahdeksannen sijan viiden muun pelaajan kanssa. Pudotuspeleissä, konferenssivälieräsarjan neljännessä ottelussa 8. toukokuuta 2019 Hershey Bearsia vastaan hän onnistui tekemään kypärätempun. Hänen toinen osumansa jäi Checkersin 5–2-voittoon päättyneen ottelun ratkaisumaaliksi ja se ratkaisi joukkueelle myös konferenssifinaalipaikan. Saarelan kolmas maali syntyi vastustajan tyhjään maaliin. Hän onnistui tekemään voittomaalin myös Calder Cup -finaalien neljännessä ottelussa 6. kesäkuuta 2019 Chicago Wolvesia vastaan, jolloin Saarelan osuma jäi Checkersin 5–3-voittoon päättyneen ottelun ratkaisumaaliksi. Joukkue voitti kauden päätteeksi lopulta Calder Cup -mestaruuden.

Saarela pelasi keväällä 2019 myös ensimmäisen ja kauden ainoaksi jääneen NHL-ottelunsa Hurricanesissa viidennessä konferenssipuolivälieräottelussa 20. huhtikuuta 2019 vieraissa Washington Capitalsia vastaan, kun joukkueen kokoonpanosta oli loukkaantumisten vuoksi sivussa Micheal Ferland, Andrei Svetšnikov ja Jordan Martinook. Saarela sai ottelussa jääaikaa 9.10 minuuttia. Hänestä tuli Hurricanesin seurahistorian ensimmäinen NHL-debyyttinsä pudotuspeleissä tehnyt pelaaja.

#### Kauppaus Chicago Blackhawksiin ja edelleen Florida Panthersiin

Kesäkuussa 2019 Carolina Hurricanes kauppasi Saarelan ja puolustaja Calvin de Haanin Chicago Blackhawksiin vaihdossa maalivahti Anton Forsbergiin ja puolustaja Gustav Forslingiin. Elokuussa hän joutui pienen kohun keskelle kritisoituaan entistä seuraansa Hurricanesia *Satakunnan kansan* haastattelussa: "Carolina ei ole mikään johtotähti. Paletti on aika sekaisin. Ei oikein tiedä, kuka johtaa ja kuka tekee mitäkin. Kyllähän se turhautti, kun muissa organisaatiossa tuli NHL-kutsuja kaikennäköisille unisille, jotka eivät ole eläessään tehneet 20 pistettä kaudessa."

Syksyn 2019 harjoitusleirin päätteeksi Blackhawks lähetti Saarelan AHL-joukkue Rockford IceHogsin vahvuuteen. Hän pelasi siellä vain viisi ottelua, kunnes lokakuussa Blackhawks kauppasi Saarelan Florida Panthersiin vaihdossa puolustaja Ian McCosheniin. Saarela siirtyi jatkamaan pelejään AHL-joukkue Springfield Thunderbirdsin vahvuuteen. Panthersia läheltä seuraava toimittaja Fran Rekas avasi hänen siirtonsa jälkeen omalla Twitter-tilillään Saarelan jatkuvaa kauppaamista: "Kuulin juuri mielenkiintoisia uutisia Saarelasta. Itsekkyys on yksi niistä. Hänet kaupattiin toistamiseen hänen asenteesta vuoksi. Toivottavasti hän ryhdistäytyy Springfieldissä."

Saarela teki kaudella 2019–2020 Thunderbirdsissä 43 runkosarjaottelussa tehot 12+19=31, joilla hän oli joukkueen neljänneksi paras pistemies. Saarela kutsuttiin ensimmäisen kerran Panthersin NHL-joukkueeseen joulukuussa 2019, jolloin hän pelasi myös NHL-uransa ensimmäisen runkosarjaottelun 7. joulukuuta 2019 Columbus Blue Jacketsia vastaan. Saarela merkittiin Panthersin kolmosketjuun Frank Vatranon ja Noel Acciarin kanssa. Hän sai ottelussa jääaikaa 10.33 minuuttia. Kolmen ottelun jälkeen Saarela lähetettiin takaisin farmiin, josta hänet nostettiin takaisin NHL:ään helmikuussa 2020. Saarela teki NHL-uransa avausmaalin paluuottelussaan 19. helmikuuta 2020 vieraissa Anaheim Ducksia vastaan. Hän keräsi ottelusta teholukeman +2. Saarela valittiin ottelun kolmostähdeksi. Hän pelasi Panthersissa kaikkiaan yhdeksän runkosarjaottelua tehopistein 2+2=4, kunnes koronaviruspandemia keskeytti kauden maaliskuussa 2020. NHL:n pudotuspelikarsintojen käynnistyttyä elokuussa Saarela sai peliaikaa yhdessä ottelussa, jolloin hän pelasi Panthersin ykkösketjussa Aleksander Barkovin ja Mike Hoffmanin rinnalla.

#### Paluu Eurooppaan

Elokuussa 2020 Saarela palasi toistaiseksi voimassa olevalla sopimuksella Lukon SM-liigajoukkueeseen. Koska hän ei saanut uutta NHL-sopimusta ennen vuoden 2021 vaihtumista, Saarela päätti jäädä joukkueeseen loppukaudeksi 2020–2021. Hän nousi kauden aikana myös Lukon kapteenistoon. Saarela teki liigauransa ensimmäisen kypärätempun 19. maaliskuuta 2021 entistä seuraansa Porin Ässiä vastaan. Hänen kaksi ensimmäistä maaliaan syntyivät ylivoimalla. Saarela sai Lukon 7–2-voittoon päättyneessä ottelussa myös kakkosyöttöpisteen Eetu Koivistoisen tekemään voittomaaliin. Matti Peltonen valitsi hänet ottelun Alumnien tähtien ykköstähdeksi. Hän teki lopulta SM-liigan yhden kauden piste-ennätyksensä tehtyään 43 runkosarjaottelussa tehot 23+14=37. Saarela sijoittui koko liigan maalipörssissä viidenneksi. Pudotuspeleissä hänen neljästä osumastaan kaksi olivat voittomaaleja. Saarela voitti kauden päätteeksi Suomenmestaruuden.

Kaudeksi 2021–2022 Saarela siirtyi vuoden mittaisella sopimuksella Sveitsin National Leaguen SCL Tigersiin. Lokakuussa 2021 hän teki seuran kanssa kaksivuotisen jatkosopimuksen kevääseen 2024 saakka.

### Maajoukkueura

Saarela pelasi alle 20-vuotiaiden MM-kilpailuissa vuonna 2016, jolloin hän voitti maailmanmestaruuden. Saarela palkittiin Venäjää vastaan pelatun alkulohkon ottelun päätteeksi Suomen ottelun parhaana pelaajana. Vuoden 2015 MM-turnaus jäi häneltä väliin alaraajavamman vuoksi. Vuoden 2017 turnaus Saarelalta jäi päävalmentaja Jukka Rautakorven mukaan väliin henkilökohtaisista syistä. Saarela itse kertoi poisjäännin syyksi alaraajavamman sävyttämän alkukauden ja halun harjoitella Suomessa sekä auttaa heikon alkukauden pelannutta seurajoukkuettaan Rauman Lukkoa.

Saarela myös alle 18-vuotiaiden MM-kilpailuissa vuosina 2014 ja 2015, joista jälkimmäinen turnaus päättyi hopeaan. Hän jakoi vuoden 2015 turnauksessa myös Suomen sisäisen tehotilaston voiton Patrik Laineen kanssa lukemalla +6. Saarela valittiin Kanadaa vastaan pelatun alkulohkon ottelun päätteeksi joukkueensa ottelun parhaana pelaajana. Vuoden 2014 turnauksessa hänet valittiin Ruotsia vastaan pelatun puolivälieräottelun päätteeksi Suomen ottelun parhaaksi pelaajaksi. Saarela kuului Suomen MM-leiriryhmään myös vuoden 2013 turnaukseen, mutta hän ei päässyt lopulliseen kisajoukkueeseen kädessä olleen tulehduksen vuoksi. Saarela pelasi myös World U-17 Hockey Challengessa vuonna 2013.

Suomen A-maajoukkueessa Saarela on pelannut kahdeksan ottelua tehopistein 2+1=3. Hän teki A-maajoukkuedebyyttinsä Euro Hockey Challengessa 8. huhtikuuta 2016 Turun HK Areenalla Slovakiaa vastaan. Saarela merkittiin Suomen kolmossentteriksi laidoilleen Niko Ojamäki ja Eero Elo. Hän sai ottelussa syöttöpisteen oltuaan kakkossyöttäjänä Antti Tyrväisen tekemään ylivoimamaaliin. Ensimmäisen A-maajoukkuemaalinsa Saarela teki kolmannessa ottelussaan 17. huhtikuuta 2016 Sarpsborgissa Norjaa vastaan.

Saarela valittiin Pohjola-leirin parhaaksi pelaajaksi ja tähdistökentälliseen vuonna 2012.

Pelityyli
---------

Elite Prospects-sivuston Curtis Joen mukaan Saarela on vaarallinen offensiivinen hyökkääjä, joka tuo energiaa ja löytää maalipaikoille. Joen mukaan hänellä on hyvä pelikäsitys, kädet ja mailankäsittelytaidot. Saarelan luistelu on sulavaa ja nopea ja hän ottaa nopeita potkuja. Saarela ei kuitenkaan ole kovin isokokoinen.

Muuta
-----

Saarelan pikkuveli Antti on myös jääkiekkoilija, joka pelaa Liigassa. Veljesten isä Pasi Saarela pelasi omalla urallaan hyökkääjänä pudotuspelit mukaan lukien yli 800 SM-liigaottelua ja hän toimi Lukon kapteenina kausina 2001–2002 ja 2008–2009. Hän valmensi kaudella 2011–2012 Lukon C-nuoria, jolloin Aleksi pelasi joukkueessa. Nykyään Pasi toimii seuran B-nuorten apuvalmentajana. Aleksin setä Ilkka Saarela pelasi Lukossa hyökkääjänä kaksi SM-liigaottelua kaudella 2003–2004.

Saarela pelasi nuorempana myös pesäpalloa ja hänet myös valittiin Itä-Länsi -arvo-otteluun ollessaan D-juniori.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2012–2013 | Lukko | A-SM | 22 | 8 | 10 | 18 | 6 | 10 | 2 | 6 | 8 | 2 |
|  | Lukko | SM-liiga | 3 | 1 | 1 | 2 | 0 | – | – | – | – | – |
| 2013–2014 | Lukko | A-SM | 17 | 6 | 16 | 22 | 8 | – | – | – | – | – |  |  |  |  |  |  | U18 | 2 | 1 | 0 | 1 | 0 |
|  | Lukko | SM-liiga | 12 | 0 | 2 | 2 | 2 | – | – | – | – | – |
| 2014–2015 | Ässät | SM-liiga | 51 | 6 | 6 | 12 | 18 | 2 | 0 | 1 | 1 | 0 |  |  |  |  |  |  | U18 | 7 | 3 | 5 | 8 | 6 |
| 2015–2016 | Ässät | A-SM | 2 | 0 | 2 | 2 | 0 | 3 | 1 | 2 | 3 | 0 |  |  |  |  |  |  | JMM | 7 | 4 | 3 | 7 | 4 |
|  | Ässät | SM-liiga | 51 | 20 | 13 | 33 | 14 | – | – | – | – | – |
| 2016–2017 | Lukko | SM-liiga | 49 | 15 | 13 | 28 | 10 | – | – | – | – | – |
|  | Charlotte Checkers | AHL | 9 | 6 | 4 | 10 | 2 | 5 | 0 | 0 | 0 | 2 |
| 2017–2018 | Charlotte Checkers | AHL | 69 | 25 | 18 | 43 | 8 | 8 | 2 | 1 | 3 | 2 |
| 2018–2019 | Carolina Hurricanes | NHL | – | – | – | – | – | 1 | 0 | 0 | 0 | 0 |
|  | Charlotte Checkers | AHL | 69 | 30 | 24 | 54 | 12 | 17 | 7 | 8 | 15 | 10 | Calder Cup |
| 2019–2020 | Rockford IceHogs | AHL | 5 | 0 | 1 | 1 | 0 | – | – | – | – | – |
|  | Florida Panthers | NHL | 9 | 2 | 2 | 4 | 0 | 1 | 0 | 0 | 0 | 0 |
|  | Springfield Thunderbirds | AHL | 43 | 12 | 19 | 31 | 12 | – | – | – | – | – |
| 2020–2021 | Lukko | SM-liiga | 43 | 23 | 14 | 37 | 22 | 11 | 4 | 4 | 8 | 4 | Kanada-malja |
| 2 kautta | yhteensä | NHL | 9 | 2 | 2 | 4 | 0 | 2 | 0 | 0 | 0 | 0 |
| 6 kautta | yhteensä | SM-liiga | 209 | 65 | 49 | 114 | 66 | 13 | 4 | 5 | 9 | 4 |
| 4 kautta | yhteensä | AHL | 195 | 73 | 66 | 139 | 34 | 30 | 9 | 9 | 18 | 8 |

Lähteet
-------

1. ↑  Rantanen, Janne: Kaukalossa Allu ei arastele *ls24.fi*.  4.12.2013. Marva Media Oy. Viitattu 4.11.2014.
2. 1 2 3  Tilastot *liiga.fi*. Jääkiekon SM-liiga Oy. Viitattu 6.7.2021.
3. ↑  Aleksi Saarela HS:n Verokoneessa (Arkistoitu – Internet Archive)
4. 1 2 3 4 5 6 7 8 9  Aleksi Saarela *Elite Prospects*. Everysport Media Group AB.  (englanniksi)
5. ↑  Seppänen, Antti: CSM: Aleksi Saarela kauden pörssikuningas ja uusi ennätysmies *Leijonat.fi*.  29.2.2012. Suomen Jääkiekkoliitto - Finlands Ishockeyförbund r.y.  Arkistoitu 24.2.2013. Viitattu 25.12.2012.
6. ↑  Seppänen, Antti: CSM: Aleksi Saarela piste-ennätykseen myös playoffeissa *Leijonat.fi*.  26.3.2012. Suomen Jääkiekkoliitto - Finlands Ishockeyförbund r.y. Viitattu 25.12.2012.
7. ↑  Mennander, Pasi: Lukon Saarela C-nuorten palkintorohmu - Tässä kausipalkintojen saajat! *Leijonat.fi*.  28.3.2012. Suomen Jääkiekkoliitto - Finlands Ishockeyförbund r.y. Viitattu 25.12.2012.
8. ↑  Viljanen, Mika: 16-vuotias superlahjakkuus debytoi Lukko-paidassa *liiga.fi*.  19.2.2013. Yleisradio Oy. Viitattu 6.7.2021.
9. ↑  Lukon superlupaukselle heti avausosuma *Jatkoaika.com*.  19.2.2013. Jatkoaika r.y. Viitattu 4.11.2014.
10. ↑  Aleksi Saarela toiseksi nuorin maalari SM-liigassa *liiga.fi*.  19.2.2013. Jääkiekon SM-liiga Oy. Viitattu 4.11.2014.
11. ↑  Lukko julkisti ensi kauden joukkueensa - Nummelin siirtyy Raumalle *Jatkoaika.com*.  4.5.2013. Jatkoaika r.y. Viitattu 4.11.2014.
12. ↑  Perhe, Miro: Lukon pelaaja-arvostelut 2013-14 *Jatkoaika.com*.  14.5.2014. Jatkoaika r.y. Viitattu 4.11.2014.
13. ↑  Aleksi Saarela Ässiin *Jatkoaika.com*.  2.3.2014. Jatkoaika r.y. Viitattu 4.11.2014.
14. ↑  Ässien nuorille lupauksille jatkosopimukset *Jatkoaika.com*.  16.10.2014. Jatkoaika r.y. Viitattu 4.11.2014.
15. ↑  Elite Prospects - Ässät *eliteprospects.com*. Everysport Media Group AB. Viitattu 26.9.2019. (englanniksi)
16. ↑  Elite Prospects - Liiga Stats 2015-2016 *eliteprospects.com*. Everysport Media Group AB. Viitattu 26.9.2019. (englanniksi)
17. ↑  Hurricanesin supertähti Rangersin haaviin - Aleksi Saarela Carolinaan *Jatkoaika.com*.  28.2.2016. Jatkoaika r.y. Viitattu 29.2.2016.
18. ↑  Aleksi Saarela palaa Raumalle *Jatkoaika.com*.  20.4.2016. Jatkoaika r.y. Viitattu 20.4.2016.
19. ↑  Preston, Ken: Canes Agree to Terms with Aleksi Saarela *nhl.com/hurricanes*.  13.6.2016. RALEIGH, NC:  Carolina Hurricanes. Viitattu 13.6.2016. (englanniksi)
20. ↑  Myös Aleksi Saarela tulokassopimukseen Carolina Hurricanesin kanssa *Jatkoaika.com*.  13.6.2016. Jatkoaika r.y. Viitattu 13.6.2016.
21. ↑  Mäkeläinen, Kimmo: Saarela ei ole ollut vielä kertaakaan tyytyväinen peliinsä: "Olen itselleni aika ankara" *ls24.fi*.  28.2.2017. Marva Media Oy. Viitattu 17.3.2017.
22. ↑  Aleksi Saarela palaa Carolinan leiriltä Lukkoon *raumanlukko.fi*.  6.10.2016. Rauman Lukko Oy. Viitattu 9.10.2016.
23. ↑  Elite Prospects - Lukko *eliteprospects.com*. Everysport Media Group AB. Viitattu 26.9.2019. (englanniksi)
24. ↑  Mäkeläinen, Kimmo: Keskellä vai laidassa? – Aleksi Saarelan kaksi eri maailmaa *ls24.fi*.  28.2.2017. Marva Media Oy. Viitattu 17.3.2017.
25. ↑  Setänen, Eetu: Saarela lentää lauantaina Pohjois-Carolinaan - "Eikös sinne yleensä AHL:n kautta mennä?" *ls24.fi*.  25.3.2017. Marva Media Oy. Viitattu 3.4.2017.
26. ↑  Kunnas, Kasperi: Aleksi Saarelalta täydellinen AHL-debyytti – maalitili heti auki *MTVuutiset.fi*.  29.3.2017. Telia Company AB. Viitattu 3.4.2017.
27. ↑  Saarelalle loistoalku AHL:ssä - valittiin viikon pelaajaksi *Jatkoaika.com*.  3.4.2017. Jatkoaika r.y. Viitattu 3.4.2017.
28. 1 2  Aleksi Saarela The Internet Hockey Databasessa (englanniksi)
29. ↑  Elite Prospects - Charlotte Checkers *eliteprospects.com*. Everysport Media Group AB. Viitattu 26.9.2019. (englanniksi)
30. ↑  Elite Prospects - Charlotte Checkers *eliteprospects.com*. Everysport Media Group AB. Viitattu 26.9.2019. (englanniksi)
31. ↑  Elite Prospects - AHL Stats 2018-2019 *eliteprospects.com*. Everysport Media Group AB. Viitattu 26.9.2019. (englanniksi)
32. ↑  Tuomala, Toni: Ensi kaudella NHL kutsuu? Suomalaislupaus iski hattutempun AHL-pudotuspeleissä *suomikiekko.com*.  9.5.2019. Nordic Sport Media. Viitattu 27.9.2019.
33. ↑  Miettinen, Miska: Nyt on kova! NHL:n suomalaislupaus iski voittomaalin, hyökkääjän tähdittämä joukkue enää voiton päässä AHL:n mestaruudesta *suomikiekko.com*.  7.6.2019. Nordic Sport Media. Viitattu 27.9.2019.
34. ↑  Carolina Hurricanes - Washington Capitals - April 20th, 2019 *NHL.com*.  20.4.2019. National Hockey League. Viitattu 27.9.2019. (englanniksi)
35. ↑  Nuutinen, Markus: Carolina Hurricanesin suomalaisdebytantti sai samantien nimensä historiankirjoihin murskatappiossa! *suomikiekko.com*.  21.4.2019. Nordic Sport Media. Viitattu 27.9.2019.
36. ↑  RELEASE: Blackhawks acquire de Haan, Saarela from Carolina *nhl.com/blackhawks*.  25.6.2019. Chicago Blackhawks. Viitattu 27.9.2019. (englanniksi)
37. ↑  Hurmerinta, Eero: Blackhawks hankki jälleen suomalaispelaajan − Saarelan veljeksillä mahdollisuus pelata tulevaisuudessa yhdessä *Jatkoaika.com*.  25.6.2019. Jatkoaika r.y. Viitattu 27.9.2019.
38. ↑  Nuutinen, Markus: NHL-seuralta outoa käytöstä – liekehtinyt suomalainen haukkui SK:lle rajusti: "Tuli NHL-kutsuja kaikennäköisille unisille, jotka eivät ole eläessään tehneet 20 pistettä" *suomikiekko.com*.  14.8.2019. Nordic Sport Media. Viitattu 27.9.2019.
39. ↑  Lahtinen, Miikka: Näytöt eivät riittäneet! NHL-seura passitti suomalaisen maalipyssyn farmiin *suomikiekko.com*.  26.9.2019. Nordic Sport Media. Viitattu 27.9.2019.
40. ↑  Florida Panthers Acquire Forward Aleksi Saarela from Chicago Blackhawks *nhl.com/panthers*.  23.10.2019. SUNRISE, Fla.:  Florida Panthers. Viitattu 23.10.2019. (englanniksi)
41. ↑  Lindholm, Petri: Aleksi Saarela jälleen kauppatavaraa – nyt suuntana Florida Panthers *Jatkoaika.com*.  23.10.2019. Jatkoaika r.y. Viitattu 23.10.2019.
42. ↑  Lahtinen, Miikka: NHL:ssä kaupatusta suomalaistykistä tipahti ikävä paljastus – siirron taustalla asenneongelma: "Toivottavasti ryhdistäytyy" *suomikiekko.com*.  24.10.2019. Nordic Sport Media. Viitattu 25.10.2019.
43. ↑  Elite Prospects - Springfield Thunderbirds *eliteprospects.com*. Everysport Media Group AB. Viitattu 23.8.2020. (englanniksi)
44. ↑  Saastamoinen, Lauri: Ongelmatapaukseksi tuomittu suomalainen kutsuttiin NHL:ään – päätös sai heti kovaa kritiikkiä! *suomikiekko.com*.  7.12.2019. Nordic Sport Media. Viitattu 23.8.2020.
45. ↑  Suhonen, Markus: Aleksi Saarelan NHL-unelma toteutuu − tekee runkosarjadebyyttinsä lähes 200 AHL-ottelun jälkeen *Jatkoaika.com*.  7.12.2019. Jatkoaika r.y. Viitattu 23.8.2020.
46. ↑  Columbus Blue Jackets - Florida Panthers - December 7th, 2019 *NHL.com*.  7.12.2019. National Hockey League. Viitattu 23.8.2020. (englanniksi)
47. ↑  Saastamoinen, Lauri: Huikea näytönpaikka: Florida Panthersiin lisää suomalaisväriä! *suomikiekko.com*.  18.2.2020. Nordic Sport Media. Viitattu 23.8.2020.
48. ↑  Florida Panthers - Anaheim Ducks - February 19th, 2019 *NHL.com*.  19.2.2020. National Hockey League. Viitattu 23.8.2020. (englanniksi)
49. ↑  Nuutinen, Markus: Huippu-uutinen! Aleksi Saarela nousee kokoonpanoon NHL:ssä – iskettiin suoraan kärkiketjuun *suomikiekko.com*.  4.8.2020. Nordic Sport Media. Viitattu 23.8.2020.
50. ↑  Seppä, Lassi: Aleksi Saarela liittyy Lukon vahvuuteen − "Me saamme huippuluokan vahvistuksen alkukauteen" *Jatkoaika.com*.  22.8.2020. Jatkoaika r.y. Viitattu 23.8.2020.
51. ↑  Seppä, Lassi: Tehomies Aleksi Saarela jatkaa Lukossa loppukauden *Jatkoaika.com*.  2.1.2021. Jatkoaika r.y. Viitattu 3.1.2021.
52. ↑  Otteluseuranta *liiga.fi*.  19.3.2021. Jääkiekon SM-liiga Oy. Viitattu 6.7.2021.
53. ↑  Elite Prospects - Liiga Stats 2020-2021 *eliteprospects.com*. Everysport Media Group AB. Viitattu 6.7.2021. (englanniksi)
54. ↑  Koski, Matti: Aleksi Saarela on tulevalla kaudella Langnaun tiikeri − maalitykin ura jatkuu Sveitsissä *Jatkoaika.com*.  6.8.2021. Jatkoaika r.y. Viitattu 6.8.2021.
55. ↑  Aleksi Saarelalle kahden vuoden jatkosopimus Sveitsiin *ls24.fi*.  27.10.2021. Marva Media Oy. Viitattu 27.10.2021.
56. ↑  BEST PLAYER OF THE GAME SELECTED BY THE TEAM (pdf) *stats.iihf.com*.  5.1.2016. IIHF. Viitattu 16.11.2016. (englanniksi)
57. ↑  Saarelan MM-matka keskeytyi *Jatkoaika.com*.  16.12.2014. Jatkoaika r.y. Viitattu 16.12.2014.
58. ↑  Nuorten MM-leiriryhmä valittu - Saarela jää sivuun *Jatkoaika.com*.  5.12.2016. Jatkoaika r.y. Viitattu 6.12.2016.
59. ↑  Saarela kieltäytyi nuorten maajoukkueesta: "Lukko on minulle niin rakas seura" *satakunnankansa.fi*.  5.12.2016. Pori:  Alma Media Suomi Oy.  Arkistoitu 21.12.2016. Viitattu 6.12.2016.
60. ↑  Elite Prospects - Finland U18 *eliteprospects.com*. Everysport Media Group AB. Viitattu 27.9.2019. (englanniksi)
61. ↑  BEST PLAYER OF THE GAME SELECTED BY THE TEAM (pdf) *stats.iihf.com*.  26.4.2015. IIHF.  Arkistoitu 28.12.2015. Viitattu 16.11.2016. (englanniksi)
62. ↑  BEST PLAYER OF THE GAME SELECTED BY THE TEAM (pdf) *stats.iihf.com*.  27.4.2014. IIHF. Viitattu 16.11.2016. (englanniksi)
63. ↑  Mennander, Pasi: Tässä alle 18-vuotiaat ensimmäiselle MM-leiriviikolle! *Leijonat.fi*.  26.3.2013. Suomen Jääkiekkoliitto - Finlands Ishockeyförbund r.y. Viitattu 4.11.2014. [vanhentunut linkki]
64. ↑  Laine, Hannu: U18: Pikkuleijonien MM-valmistelut etenevät *Leijonat.fi*.  3.4.2013. Suomen Jääkiekkoliitto - Finlands Ishockeyförbund r.y.  Arkistoitu 4.11.2014. Viitattu 4.11.2014.
65. ↑  Tilanne 8.11.2020
66. ↑  Leijonien maalivahti vaihtui - Suomen kentälliset Slovakia-taistoon *yle.fi*.  8.4.2016. Yleisradio Oy. Viitattu 8.11.2020.
67. ↑  Finland vs Slovakia - EHC - 2015-16 Euro Hockey Challenge - boxscore *pointstreak.com*.  8.4.2016. Pointstreak Sports Technologies Inc. Viitattu 15.5.2018.
68. ↑  Norway vs Finland - EHC - 2015-16 Euro Hockey Challenge - boxscore *pointstreak.com*.  17.4.2016. Pointstreak Sports Technologies Inc. Viitattu 15.5.2018.
69. ↑  Antti Saarela *Elite Prospects*. Everysport Media Group AB.  (englanniksi)
70. ↑  Pasi Saarela *EliteProspects*. Viitattu 29.4.2014. (englanniksi)
71. ↑  Pasi Saarela *Elite Prospects*. Everysport Media Group AB.  (englanniksi)
72. ↑  Ilkka Saarela *Elite Prospects*. Everysport Media Group AB.  (englanniksi)